চট্টগ্রাম বন্দর সুইমিং কমপ্লেক্স

চট্টগ্রাম বন্দর সুইমিং কমপ্লেক্স চট্টগ্রাম বন্দর কর্তৃপক্ষ পরিচালিত সাঁতার ক্রীড়া আয়োজন ও প্রশিক্ষণ সুইমিংপুল। ক্রীড়া স্থাপনাটি চট্টগ্রাম বন্দর স্পোর্টস কমপ্লেক্সের দক্ষিণ-পূর্ব কোণে অবস্থিত। স্থাপনাটি টেনিস কোর্ট ও বাস্কেটবল মাঠের সাথে একত্রে ২০২২ সালের ২ জানুয়ারি বন্দরের নিয়মিত সদস্য ও তাদের পোষ্যদের উদ্বোধন ও ব্যবহারের জন্য উন্মুক্ত করা হয়।

 নির্মাণ 
ডিজাইন সোর্সের স্থাপত্য নকশায় কিউএইচএমসিএল-সিএসএল (জেভি) ২০১৯ সালের ডিসেম্বরে সংলগ্ন টেনিস ও বাস্কেটবল কোর্টের সাথে সুইমিং কমপ্লেক্সের নির্মাণ সম্পন্ন করে। ১.৩০ একর আয়তনের ভূমির উপর কমপ্লেক্সটি নির্মাণ করতে ১৫ কোটি ৯৮ লক্ষ টাকা খরচ হয়েছিল।

 কাঠামো 
কমপ্লেক্সে দুইটি সাঁতারপুল আছে। খোলা আকাশের নিচে উন্মুক্ত ৮ লেন বিশিষ্ট মূল সাঁতারপুলের আয়তন ৫০x২৫ বর্গমিটার। এটি সর্বনিম্ন ১.৩৫ মিটার থেকে সর্বোচ্চ ৪.১০ মিটার গভীর। প্রশিক্ষণের জন্য নির্মিত অপর সাঁতারপুলের দৈর্ঘ্য ২৫ মিটার। দৈর্ঘ্যে ছোট এইপুলের গভীরতা ১.৩৫ থেকে ৬ মিটার পর্যন্ত। নিয়মিত সাঁতারপুল ছাড়াও নারী ও পুরুষ সাঁতারুদের জন্য পৃথক পরিবর্তন-কক্ষ, ব্যায়ামাগার, বাষ্প স্নান ও সওনা স্নান, জাকুজির সুবিধা যুক্ত। সাঁতারের তাত্ত্বিক শিক্ষার জন্য একটি শ্রেণীকক্ষও কমপ্লেক্সের মূল কাঠামোর অন্তর্গত। পুলের একপাশে একসাথে ৪০০ জন দর্শক বসতে পারেন।

 তথ্যসূত্র 

বিষয়শ্রেণী:বাংলাদেশের সুইমিংপুল
বিষয়শ্রেণী:চট্টগ্রামে ক্রীড়া
বিষয়শ্রেণী:বাংলাদেশে ক্রীড়া
বিষয়শ্রেণী:চট্টগ্রাম বিভাগের ভবন ও স্থাপনা
বিষয়শ্রেণী:চট্টগ্রামের ক্রীড়া অনুষ্ঠানস্থল
বিষয়শ্রেণী:চট্টগ্রামের সুইমিংপুল